b"\n_START_ARTICLE_\nKasvojensiirto\n_START_PARAGRAPH_\nKasvojensiirto tai kasvosiirr\xc3\xa4nn\xc3\xa4inen on kirurginen leikkaus, jossa henkil\xc3\xb6n kasvot korvataan kuolleelta luovuttajalta siirrett\xc3\xa4vill\xc3\xa4 kasvoilla. Ensimm\xc3\xa4inen osittainen kasvojensiirto tehtiin marraskuussa 2005 Isabella Dinoirelle. Ensimm\xc3\xa4inen t\xc3\xa4ydellinen kasvojensiirto tehtiin maaliskuussa 2010._NEWLINE_Laaja vamma kasvojen pehmytkudoksille, esimerkiksi palovamman tai el\xc3\xa4imen pureman seurauksena, saattaa olla vaikea korjata rekonstruktiivisilla leikkauksilla. Osassa t\xc3\xa4llaisista tapauksista kasvojensiirto on mahdollinen hoitokeino. Kasvojensiirron j\xc3\xa4lkeen potilaan on k\xc3\xa4ytett\xc3\xa4v\xc3\xa4 hyljinn\xc3\xa4nestol\xc3\xa4\xc3\xa4kityst\xc3\xa4, koska muuten elimist\xc3\xb6n immuunipuolustus hy\xc3\xb6kk\xc3\xa4\xc3\xa4 toiselta henkil\xc3\xb6lt\xc3\xa4 siirretty\xc3\xa4 kudosta vastaan.\n_START_SECTION_\nKasvojensiirtoleikkauksia\n_START_PARAGRAPH_\nRanskalaiset kirurgit tekiv\xc3\xa4t maailman ensimm\xc3\xa4isen osittaisen kasvojensiirron marraskuussa 2005. Leikkauksessa siirrettiin aivokuolleen naisen kasvojen keski- ja alaosa ranskalaiselle 38-vuotiaalle Isabelle Dinoirelle, jonka nen\xc3\xa4, huulet, leuka ja posket olivat h\xc3\xa4nen oman koiransa puremien seurauksena vaikeasti vaurioituneet. H\xc3\xa4n kuoli syyskuussa 2016 sairastuttuaan kahteen eri sy\xc3\xb6p\xc3\xa4\xc3\xa4n. Sy\xc3\xb6v\xc3\xa4t johtuivat h\xc3\xa4nen kasvojensiirron yhteydess\xc3\xa4 saamastaan immuunil\xc3\xa4\xc3\xa4kityksest\xc3\xa4. Joulukuussa 2008 Clevelandin klinikalla Yhdysvalloissa tehtiin maailman ensimm\xc3\xa4inen subtotaali kasvojensiirto. Leikkausryhm\xc3\xa4n johtaja, Puolassa koulutettu kirurgi Maria Siemionow, on aiemmin toiminut l\xc3\xa4\xc3\xa4k\xc3\xa4rin\xc3\xa4 Helsingin HUSissa erikoisalanaan ortopedia ja k\xc3\xa4sikirurgia._NEWLINE_Barcelonalainen Vall d'Hebronin yliopistollinen sairaala teki maaliskuussa 2010 ensimm\xc3\xa4isen t\xc3\xa4ydellisen kasvojensiirron itse\xc3\xa4\xc3\xa4n p\xc3\xa4\xc3\xa4h\xc3\xa4n ampuneelle miehelle, joka oli menett\xc3\xa4nyt suuren osan kasvoistaan. Potilas ei ollut kyennyt hengitt\xc3\xa4m\xc3\xa4\xc3\xa4n, puhumaan tai sy\xc3\xb6m\xc3\xa4\xc3\xa4n ilman apuv\xc3\xa4lineit\xc3\xa4. Vanhoista kasvoista j\xc3\xa4iv\xc3\xa4t j\xc3\xa4ljelle vain silm\xc3\xa4t ja kieli, ja mies sai uudet kasvolihakset, ihon, nen\xc3\xa4n, huulet, leuan, hampaat, kitalaen ja poskiluut._NEWLINE_Yhdysvalloissa Bostonissa tehtiin maan ensimm\xc3\xa4inen, t\xc3\xa4ydellinen kasvojensiirto-operaatio, kun amerikkalainen Dallas Wiens sai uudet kasvot maaliskuussa 2011 tuntemattomalta luovuttajalta. Yhdysvaltain armeija kustansi koko operaation, koska he halusivat saada lis\xc3\xa4tietoa loukkaantuneiden sotilaiden hoitamiseen._NEWLINE_Kasvojensiirtoleikkauksia on tehty syyskuuhun 2016 menness\xc3\xa4 noin 40. Potilaista 6 on kuollut leikkauksen j\xc3\xa4lkeen."